## Odluka Ustavnog suda Republike Hrvatske broj: U-IIIA-1544/2009 od 17. lipnja 2009.

### NN 77/2009 (2.7.2009.), Odluka Ustavnog suda Republike Hrvatske broj: U-IIIA-1544/2009 od 17. lipnja 2009.

77 02.07.2009 Odluka Ustavnog suda Republike Hrvatske broj: U-IIIA-1544/2009 od 17. lipnja 2009.

USTAVNI SUD REPUBLIKE HRVATSKE

1862

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Aldo Radolović, predsjednik Vijeća, te suci Marko Babić, Mario Jelušić, Davor Krapac, Duška Šarin i Nevenka Šernhorst, članovi Vijeća, u postupku koji je ustavnom tužbom pokrenuo G. K. iz P., na sjednici održanoj 17. lipnja 2009. godine, jednoglasno je donio

ODLUKU

I. Ustavna tužba se usvaja.

II. Županijski sud u Zadru dužan je donijeti odluku u predmetu koji se vodi pred tim sudom pod brojem Gž-2411/06 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, G. K., P., određuje se primjerena naknada zbog povrede ustavnog prava zajamčenog člankom 29. stavkom 1. Ustava Republike Hrvatske (»Narodne novine« broj 41/01. – pročišćeni tekst), u iznosu od 7.600,00 kuna.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) podnositelj je 6. svibnja 2008. podnio zahtjev za zaštitu prava na suđenje u razumnom roku koji sadržajno predstavlja ustavnu tužbu radi nedonošenja odluke u postupku pred Županijskim sudom Zadru pod brojem Gž-2411/06, smatrajući da mu je povrijeđeno ustavno pravo na donošenje sudske odluke u razumnom roku zajamčeno člankom 29. stavkom 1. Ustava Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Ustavni sud u predmetu ustupljenom od Vrhovnog suda Republike Hrvatske, na temelju navoda iz ustavne tužbe, očitovanja Županijskog suda u Zadru, te uvida u presliku spisa Općinskog suda u Zadru broj: P-643/04, primjenom članka 63. Ustavnog zakona, utvrdio je pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava.

Ustavni sud donio je 8. veljače 2006. godine odluku broj: U-III1A-4850/2004, kojom je usvojena ustavna tužba podnositelja ustavne tužbe u ovom predmetu od 13. prosinca 2004. godine, radi duljine istovjetnog parničnog postupka, odnosno postupka koji se radi naknade štete pred Općinskim sudom u Zadru tada vodio pod brojem P-643/04 (ranije broj: P-237/93), a pokrenut je tužbom od 1. ožujka 1993. godine. Navedenom odlukom Ustavnog suda podnositelju je određena primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 41/01. – pročišćeni tekst), u iznosu od 9.100,00 kuna.

Nakon donošenja odluke Ustavnog suda broj: U-IIIA-4850/2004 od 8. veljače 2006. (»Narodne novine« broj 28/06. od 13. ožujka 2006. godine), Općinski sud u Zadru postupio je u skladu s točkom II. izreke i u ostavljenom roku, 14. veljače 2006. godine, u ponovljenom postupku, donio presudu kojom je djelomično usvojen tužbeni zahtjev podnositelja, dok je u preostalom dijelu odbijen kao neosnovan.

Protiv navedene prvostupanjske presude tužena je izjavila žalbu 9. listopada 2006. godine te podnositelj 18. listopada 2006. godine, a Županijski sud u Zadru presudom broj: Gž-2411/06 od 26. svibnja 2008. godine odbio je žalbu podnositelja kao neosnovanu, a djelomično usvojio žalbu tužene te je preinakom pobijane presude odbijen tužbeni zahtjev podnositelja kao neosnovan.

Protiv navedene presude drugostupanjskog suda podnositelj je izjavio reviziju 9. srpnja 2008. i predmet se u povodu izjavljene revizije vodio na Vrhovnom sudu Republike Hrvatske pod brojem Rev-1244/08. Vrhovni sud Republike Hrvatske donio je 1. travnja 2009. godine rješenje kojim se prihvaća revizija podnositelja te se ukida presuda Županijskog suda u Zadru broj: Gž-2411/06 od 26. svibnja 2008. godine u dijelu pod točkama II. i III. izreke drugostupanjske presude, kojom je preinačena prvostupanjska presuda i odbijen u tom dijelu tužbeni zahtjev podnositelja, kao i u odnosu na troškove parničnog postupka i u tom dijelu se predmet vraća drugostupanjskom sudu na ponovno odlučivanje.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike Hrvatske i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Duljina postupka uzima se u obzir od 5. studenoga 1997. godine kada je Zakonom o potvrđivanju Konvencije za zaštitu ljudskih prava i temeljnih sloboda (»Narodne novine – Međunarodni ugovori« broj 18/97., 6/99. – pročišćeni tekst i 8/99. – ispravak, u daljnjem tekstu: Konvencija) stupila na snagu u odnosu na Republiku Hrvatsku Konvencija i Protokoli broj 1, 4, 6, 7 i 11 uz Konvenciju. Protokol broj 12 na snazi je u odnosu na Republiku Hrvatsku od 1. travnja 2005. godine (Zakon o potvrđivanju Protokola broj 12 uz Konvenciju za zaštitu ljudskih prava i temeljnih sloboda, »Narodne novine – Međunarodni ugovori« broj 14/02. i Objava o stupanju na snagu Protokola broj 12 uz Konvenciju za zaštitu ljudskih prava i temeljnih sloboda, »Narodne novine – Međunarodni ugovori« broj 9/05.), a Protokol broj 13 od 1. srpnja 2003. (Zakon o potvrđivanju Protokola broj 13 uz Konvenciju za zaštitu ljudskih prava i temeljnih sloboda, o ukidanju smrtne kazne u svim okolnostima, »Narodne novine – Međunarodni ugovori« broj 14/02. i Objava o stupanju na snagu Protokola broj 13 uz Konvenciju za zaštitu ljudskih prava i temeljnih sloboda, »Narodne novine – Međunarodni ugovori« broj 13/03.).

U članku 6. stavku 1. Konvencije jamči se svakome pravo da radi utvrđivanja njegovih prava i obveza građanske naravi ili u slučaju podizanja optužnice za kazneno djelo protiv njega zakonom ustanovljeni neovisni i nepristrani sud u razumnom roku ispita njegov slučaj.

Zahtjev za zaštitu prava na suđenje u razumnom roku koji sadržajno predstavlja ustavnu tužbu podnijet je 6. svibnja 2008. godine, a do tog dana postupak u predmetu Općinskog suda u Zadru broj: P-2845/03 nije pravomoćno okončan, odnosno još uvijek je trajao žalbeni postupak pred Županijskim sudom u Zadru pod brojem Gž-2411/06. Županijski sud u Zadru donio je 26. svibnja 2008. godine presudu broj: Gž-2411/06.

Budući da je o povredi ustavnog prava podnositelja na suđenje u razumnom roku u navedenom parničnom postupku (ranije vođenom pod brojem P-237/93) Ustavni sud već odlučivao u predmetu broj: U-IIIA-4850/2004, u ovom ustavnosudskom postupku u povodom nove ustavne tužbe kao pravno relevantno razdoblje uzima se u razmatranje razdoblje od podnošenja ranije ustavne tužbe 13. prosinca 2004. godine do dana donošenja ove odluke, što iznosi četiri (4) godine, šest (6) mjeseci i četiri (4) dana.

Usprkos činjenici da je svojom ranijom odlukom broj:
U-III1A-4850/2004 od 8. veljače 2006. godine usvojio ustavnu tužbu podnositelja, radi duljine istovjetnog parničnog postupka, Ustavni sud razmatrajući duljinu sudskog postupka u povodu nove ustavne tužbe podnositelja, koja je predmet ovog ustavnosudskog postupka, posebno je uvažio okolnost da se u konkretnom slučaju radi o sporu koji je tužbom u parničnom postupku pokrenut još 1. ožujka 1993. godine i koji je do dana donošenja odluke u ovom predmetu trajao ukupno šesnaest (16) godina, tri (3) mjeseca i sedamnaest (17) dana.

4.2. POSTUPANJE NADLEŽNOG SUDA

Postupak se u pravno relevantnom razdoblju vodio pred Općinskim sudom u Zadru, koji je nakon donošenja odluke Ustavnog suda broj: U-IIIA-4850/2004 od 8. veljače 2006. godine, postupio u skladu s točkom II. izreke i donio u ostavljenom roku, 14. veljače 2006. godine, u ponovljenom postupku, presudu kojom je djelomično usvojen tužbeni zahtjev podnositelja, dok je u preostalom dijelu odbijen kao neosnovan.

Zatim se postupak u povodu žalbe tužene i podnositelja vodio pred Županijskim sudom u Zadru, koji je presudom broj: Gž-2411/06 od 26. svibnja 2008. godine odbio žalbu podnositelja kao neosnovanu, a djelomično usvojio žalbu tužene te je preinakom pobijane presude odbijen tužbeni zahtjev podnositelja kao neosnovan.

Protiv navedene presude drugostupanjskog suda podnositelj je izjavio reviziju 9. srpnja 2008. godine i predmet se u povodu izjavljene revizije vodio na Vrhovnom sudu Republike Hrvatske pod brojem Rev-1244/08. Vrhovni sud Republike Hrvatske donio je 1. travnja 2009. godine rješenje kojim se prihvaća revizija podnositelja te se ukida presuda Županijskog suda u Zadru broj: Gž-2411/06 od 26. svibnja 2008. godine u dijelu pod točkama II. i III. izreke drugostupanjske presude kojom je preinačena prvostupanjska presuda i odbijen u tom dijelu tužbeni zahtjev podnositelja, kao i u odnosu na troškove parničnog postupka i u tom dijelu se predmet vraća drugostupanjskom sudu na ponovno odlučivanje.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, u pravno relevantnom razdoblju nije doprinio duljini postupka.

4.4. SLOŽENOST SUDSKOG PREDMETA

Premda se prema ocjeni Ustavnog suda radi o činjenično složenijem predmetu, njegova složenost ne opravdava duljinu trajanja postupka u razmatranom, pravno relevantnom razdoblju.

OCJENA USTAVNOG SUDA

5. Sagledavajući postupak kao jedinstvenu cjelinu, a imajući u vidu trajanje postupka u pravno relevantnom razdoblju, kao i činjenicu da postupak još uvijek nije okončan, a da se radi o parničnom postupku radi naknade štete koji je pokrenut tužbom još 1993. godine, Ustavni sud ocjenjuje da ukupno trajanje postupka u konkretnom slučaju ne udovoljava zahtjevu suđenja u razumnom roku. Slijedom navedenog, Ustavni sud ocjenjuje da je povrijeđeno ustavno pravo podnositelja da zakonom ustanovljeni neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Predsjednik Županijskog suda u Zadru dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke.

8. Odluka o objavi (točka V. izreke) temelji se na odredbama članka 29. Ustavnog zakona.

Broj: U-IIIA-1544/2009

Zagreb, 17. lipnja 2009.

USTAVNI SUD REPUBLIKE HRVATSKE

Predsjednik Vijeća
dr. sc. Aldo Radolović, v. r.

Odluka, NN 77/2009-1862